**ELI! ELI! LAMA AZAVTANI?!**

Silvije Strahimir Kranjčević

Na Golgoti je umro - a za kog je izda'no?

Je l' pala žrtva ova il kasno ili rano?

Na Golgoti je umro i svijet za to znade,

Al od te žrtve davne još ploda ne imade.

A krv je tekla mnoga i srce tu je stalo,

Što nikad nije više onako zakucalo...

I vjekovi su prošli daleki, strašni, crni,

Osušila se krvca i suha još se skrvrni.

Prošetala se povijest u sramotničkoj halji,

I što smo nebu bliži, sve od neba smo - dalji!

Na Golgoti je staro prelomilo se drvo,

Pokradoše mu čavle - i to je bilo prvo!

U ime čovječanstva i bratstva i slobode

Počeše krvno kolo da bezbožnički vode - - -

I derala se družba od gadne strasti pjana;

Mi ubijamo, Bože, sve zbog Tebe - Hosana!

Na Golgoti je mrtvo i vjetrić tamo tajni

Tak cvili: Eli! Eli! lamâ azâvtani?

A pokraj krvi davne i ispod drva suha

Sve milijuni vape: O pravice, o kruha!

Da ukidoste ropstvo, i cirkus i hijenu,

Pa odvedoste ljudstvo u kršćansku arenu!

I tu u sjajnim ložam, u zlatu i u slavi,

Pod vijencem i pod mitrom na debeloj si glavi,

Zapremili ste i vi i vaše gospe bijele

Na pozornici svijeta sve najprve fotelje!

I gledajte u igru od bijede i od jada,

Gdje čovječanstvo mučno ko On pod drvom pada!

I tamnice o crne, gdje mnogi plač se gubi,

Kad takovi su ljudi: il umri ili ubi!

I djevojčice gole, a ispred sita suca,

Ah, imale bi obraz, da nemaju želuca!

I sramotu i bijedu i uvrede i varke

I uzdahe i laži i mnoge suze žarke.

A usred bare ove, gdje trovna gamad pliže,

Uzvisilo se drvo i Hrist se na njem diže.

I gleda, gdje su ljudstvu sve gori crni dani,

I plače: Eli! Eli! lamâ azâvtani!

Badava gordo kube i mramor Panteona,

I papuče od zlata i orgulje i zvona!

Badava tamjan mnogi i ponosni oltari,

Badava alem gori na kruni i tijari!

Ah, Golgota je pusta, i vjetrić tamo tajni

Tek cvili: "Eli! Eli! lamâ azâvtani?!"

 Pjesmu ELI! ELI! LAMA AZAVTANI?!napisao je S.S.Kranjčević, jedini pjesnik hrvatskog realizma.Pjesma je objavljena u zbirci Izabrane pjesme, a sam naslov su Isusove riječi upućene Bogu: „Bože, Bože, zašto si me ostavio?“ Pjesma je religiozne tematike, a tema je smisao Isusove žrtve o čemu Kranjčević progovara u distihu

„Na Golgoti je umro i svijet za to znade,

Al od te žrtve davne još ploda ne imade.“

 Kompozicijski pjesma se sastoji od \_\_\_\_\_distiha vezanih parnom rimom. Stih je četrnaesterac.Uz biblijske motive naglašeni su socijalni („I djevojčice gole, a ispred sita suca,

Ah, imale bi obraz, da nemaju želuca!“) i refleksivni motivi („Je l' pala žrtva ova il kasno ili rano?“). Pjesnik progovara o Isusovoj smrti na Golgoti te smislu njegove žrtve rabeći retoričko pitanje  „Na Golgoti je umro - a za kog je izda'no?“Pjesma je snažna kritika upućena čovječanstvu koje sustavno zatire temeljne ljudske i obiteljske vrijednosti te se priklanja materijalnim bogatstvima, vlasti, moći o čemu govore pjesničke slike

„ I tu u sjajnim ložam, u zlatu i u slavi,

Pod vijencem i pod mitrom na debeloj si glavi,

Zapremili ste i vi i vaše gospe bijele

Na pozornici svijeta sve najprve fotelje!“

 U distihu „A krv je tekla mnoga i srce tu je stalo,

Što nikad nije više onako zakucalo...“Kranjčević naglašava posebnost Isusa kao osobe pritom koristeći metonimiju srce. Dubinu ljudske nezahvalnosti pjesnik ističe spominjući krađu čavala s križa aludirajući na Rome. Pjesmu prožima pjesnikov osjećaj gorčine i stida zbog nezahvalnosti i sramotnog ponašanja ljudskog roda kojem su prioriteti vlastita korist, a jedan od povijesnih primjera koji navodi sam pjesnik su križarski ratovi – ubijanje u ime Boga. Svoj stav o tome Kranjčević je iskazao i u Mojsiju stihovima

„A zašto da bih ja
Zbog jednog stvora drugi kido stvor?!" Kao kontrast bogatima javljaju se siromašni, potlačeni, bijedni i gladni,lišeni ponosa i dostojanstva. Kranjčević koristi metafore (kršćanska arena, trovna gamad, crni dani) ne bi li dočarao dubinu ljudskog pada. Osobit dojam ostavlja pjesnička slika Isusa ostavljenog i usamljenog, kako plače nad ne samo svojom, nego i ljudskom sudbinom - ELI! ELI! LAMA AZAVTANI! Poseban ritam ovih stihova naglašen je polisindetonom te anaforom (badava gordo kube, badava tamjan, badava alem…)Nabrajajući vanjske simbole kršćanstva Kranjčević upozorava na dublji smisao vjere i ljudskog postojanja koji nije u izvanjskom, nego duhovnom.

 Sam kraj je pesimističan. Interpunkcijski znakovi na kraju pjesme izražavaju bol i nedorečenost tj. retoričko pitanje bez odgovora čime pjesnik pojačava ideju – smisao Isusove žrtve za ljudski rod. Kroz pjesmu autor je jasno naglasio da su ljudi zaokupljeni sami sobom što je česta pjesnička tema. Kranjčević svoje razočaranje u ljudski rod donosi i u pjesmi Mojsije gdje narod uspoređuje s velikom djecom koja štuju zlatno tele. Suvremeno društvo sve je udaljenije od pravih temeljnih vrijednosti, a prednost se daje što većem automobilu, što skupljoj odjeći, što suvremenijem mobitelu…Smisao postojanja nije novac, vlast, moć niti položaj nego obazrivost, iskrenost, požrtvovnost. Kranjčević je svjestan puta kojim kroči ljudski rod te mu predviđa crne dane. Bolno iskren i snažan u svojoj kritici daje doživljaj besperspektivnosti , samoće, gorčine i besmisla.

502 riječi